**B. Osobitná časť**

**K čl. I**

**K bodu 1**

V prípade zverenia dieťaťa do striedavej osobnej starostlivosti rodičov, navrhuje sa poskytovať príspevok tomu z rodičov, ktorému sa príspevok vyplácal pred rozhodnutím súdu  o zverení dieťaťa do striedavej osobnej starostlivosti obidvoch rodičov, pričom vládny návrh  v tomto smere nevylučuje  aj zmenu rodiča, avšak len na základe  vzájomnej písomnej dohody rodičov. Ak sa rodičia dohodnú, vládny návrh nevylučuje  aj  striedanie  rodičov na uplatnenie nároku na príspevok, avšak najmenej na obdobie  šiestich po sebe nasledujúcich kalendárnych mesiacov. Dôvodom je skutočnosť, aby nedochádzalo k zmene poberateľa príspevku každý mesiac, nakoľko zmena vyžaduje administratívnu záťaž na úrady práce, sociálnych vecí a rodiny.

**K bodu 2**

Navrhuje sa, aby nárok na príspevok nevznikol, nie len v prípade, ak sa na dieťa poskytuje materské v Slovenskej republike, ale aj v prípade, ak sa materské alebo obdobná dávka poskytuje na dieťa  v cudzine.

**K bodu 3**

Navrhujú sa tri sumy príspevku na starostlivosť o dieťa v závislosti od subjektu vykonávajúceho starostlivosť o dieťa. Ak starostlivosť o dieťa rodič zabezpečí prostredníctvom právnickej osoby alebo fyzickej osoby podľa § 2 ods. 3 písm. a) až c) zákona č. 561/2008 Z. z. (napr. súkromné zariadenie starostlivosti o dieťa, resp. fyzická osoba poskytujúca starostlivosť o dieťa na základe živnostenského oprávnenia), navrhuje sa poskytovať príspevok mesačne najviac vo výške 280 eur, pričom na daný účel sa navrhuje považovať za rozhodujúci údaj výška úhrady uvedená v dohode uzatvorenej medzi poskytovateľom starostlivosti o dieťa a oprávnenou osobou. Navrhovaná suma 280 eur vychádza z reálnych nákladov rodičov vychádzajúcich z doterajšieho poskytovania príspevku na starostlivosť o dieťa. Podľa údajov Ústredia práce, sociálnych vecí a rodiny vo februári 2014 bola priemerná výška úhrady rodičov za starostlivosť o dieťa v sume 269,88 eura a vo februári roku 2015 272,66 eura. Návrh na sumu 280 eur vychádza aj zo skutočnosti, že od roku 2011, kedy bola naposledy upravená suma príspevku na starostlivosť o dieťa na sumu 230 eur, sa podľa údajov Štatistického úradu Slovenskej republiky ceny sociálnych služieb (kategória najbližšia k službám starostlivosti o dieťa) od januára 2011 do decembra 2014 zvýšili o cca 21 %, čomu zodpovedá aj navrhované zvýšenie príspevku na starostlivosť o dieťa.

V súvislosti so zámerom odbremeniť tak rodičov, ako aj úrady od mesačného preukazovania výdavkov na starostlivosť o dieťa sa navrhuje, aby údajom rozhodujúcim pre určenie výšky príspevku bola dohodnutá cena starostlivosti o dieťa, ktorú rodič preukazuje samotnou zmluvou/dohodou, ktorej súčasťou je aj zmluvne dohodnutá úhrada. Podľa doterajších skúseností s poskytovaním príspevku na starostlivosť o dieťa mesačne preukazované výšky úhrady vo  väčšine prípadov korešpondovali so zmluvne dohodnutou cenou. Z toho dôvodu je nadbytočné preukazovanie skutočnej úhrady každý mesiac.

V prípade, ak starostlivosť o dieťa bude vykonávať poskytovateľ, ktorým je materská škola zriadená obcou, navrhuje sa poskytovať príspevok na starostlivosť o dieťa v sume maximálne 80 eur, pričom rozhodujúce pre výšku príspevku bude výška príspevkov rodiča v týchto zariadeniach určená všeobecne záväzným nariadením obce v zmysle zákona č. 245/2008 Z. z. (školský zákon). Uvedená navrhovaná suma predstavuje náklady rodiča na zabezpečenie starostlivosti o dieťa v tomto zariadení, ako je príspevok na čiastočnú úhradu výdavkov za pobyt dieťaťa, príspevok na čiastočnú úhradu nákladov na nákup potravín a príspevok na úhradu režijných nákladov. Ak starostlivosť o dieťa zabezpečí poskytovateľ, ktorým je materská škola zriadená orgánom miestnej štátnej správy v školstve, navrhuje sa poskytovať príspevok na starostlivosť o dieťa vo výške príspevkov rodiča určených riaditeľom materskej školy v zmysle zákona č. 245/2008 Z. z. (školský zákon). Pre výšku príspevkov rodiča je zákonom stanovená maximálna suma, ktorá neprevyšuje 7,5 % sumy životného minima nezaopatreného dieťaťa.

Pri zabezpečovaní starostlivosti o dieťa poskytovateľom podľa § 2 ods. 3 písm. d) a  e), t.j. fyzickou osobu, ktorá starostlivosť poskytuje nie na základe živnostenského oprávnenia (napr. starý rodič, príbuzný, iná blízka osoba) alebo osobne rodičom vykonávajúcim zárobkovú činnosť, navrhuje sa ponechať súčasnú výšku príspevku v sume 41,10 eura. Uvedená suma aj naďalej neplní úlohu odmeny za poskytovanú starostlivosť, ale predstavuje odhad nákladov, ktoré sú spojené so zabezpečením starostlivosti – napr. spotreba vody, elektriny, hygienických potrieb, cestovného rodiča alebo fyzickej osoby a iné.

**K bodom 4 až 6**

V nadväznosti na návrh zmien v § 5 sa navrhujú technické úpravy spojené s určením výšky príspevku a výplatou príspevku. Navrhuje sa aj spôsob určenia výšky príspevku v prípade, ak je úhrada alebo príspevok rodiča určený na deň (spravidla strava dieťaťa). V takom prípade sa navrhuje, aby pre určenie výšky príspevku bola úhrada alebo príspevok rodiča určená dennou sadzbou vynásobená 20, čo predstavuje priemerný počet pracovných dní v mesiaci. Ak je však starostlivosť o dieťa dohodnutá v rozsahu menej ako päť dní v týždni,  pre účely určenia mesačnej výšky príspevku sa úhrada alebo príspevok rodiča určená dennou sadzbou vynásobí štvornásobkom (čo zodpovedá počtu týždňov v mesiaci) počtu dní v rozsahu dohodnutom za týždeň a určenou dennou sadzbou za starostlivosť o dieťa.  Napr. ak je starostlivosť o dieťa dohodnutá trikrát do týždňa,  mesačná úhrada alebo príspevok rodiča sa vypočíta ako tri (dni v týždni)  krát štyri (týždne)  krát denná sadzba. Súčasne sa navrhuje zjednodušiť postup pri určení výšky príspevku v prípade zmeny poskytovateľa starostlivosti o dieťa v priebehu kalendárneho mesiaca.

**K bodu 7**

            V záujme jednotného postupu a podmienok sa navrhuje, aby rodič v žiadosti uviedol aj miesto vykonávania starostlivosti o dieťa, ako aj výšku úhrady, resp. príspevku rodiča za starostlivosť o dieťa.

**K bodu 8**

            V záujme odstránenia administratívnej zaťaženosti a efektívneho spracovania žiadosti o príspevok na starostlivosť o dieťa sa navrhuje používať faksimile podpisu oprávnenej osoby a predtlačený odtlačok úradnej pečiatky správneho orgánu.

**K bodu 9**

Nadväzne na navrhovanú zmenu § 5 ods. 1 písm. a) sa navrhuje zrušiť povinnosť rodiča mesačne preukazovať výšku úhrad za poskytnutú starostlivosť o dieťa, ak túto vykonáva právnická osoba alebo fyzická osoba so živnostenským oprávnením. Navrhuje sa, aby oprávnená osoba preukazovala výšku úhrady len predložením písomnej dohody alebo zmluvy za poskytovanú službu starostlivosti o dieťa. Preukazovanie výdavkov na starostlivosť o dieťa za kalendárny mesiac bolo pre rodičov, ale aj pre  úrad práce, sociálnych vecí a rodiny ako platiteľa administratívne náročné, čo sa týmto návrhom odstraňuje.

**K bodu 10**

           Navrhuje sa, aby platiteľ pri príspevku, na ktorý vznikol nárok do účinnosti tohto zákona, z vlastného podnetu prehodnotil trvanie nároku a rozhodol o príspevku podľa zákona účinného od 1. januára 2016. Zároveň sa navrhuje aj termín, do ktorého je platiteľ povinný toto prehodnotenie vykonať, a to do 31. januára 2016.

V súvislosti s prechodom na novú právnu úpravu, správne orgány o žiadostiach, o ktorých do účinnosti tohto zákona nerozhodli, rozhodnú o týchto nárokoch podľa zákona účinného do 31. decembra 2015. V prípade, ak si po účinnosti tohto zákona oprávnená osoba uplatní nárok na príspevok aj za obdobie pred účinnosťou tohto zákona, správny orgán o nároku na príspevok za obdobie do 31. decembra 2015 rozhodne podľa zákona účinného do 31. decembra 2015. V prípade, že si oprávnená osoba uplatní nárok na príspevok za obdobie do účinnosti tohto zákona a aj po nadobudnutí jeho účinnosti, správny orgán rozhodne o nároku na príspevok za obdobie do 31. decembra 2015 podľa zákona účinného do 31. decembra 2015 a zároveň za obdobie od 1. januára 2016 podľa zákona účinného od 1. januára 2016.

**K čl. II**

Navrhuje sa účinnosť zákona od 1. januára 2016.

 Bratislava 26. augusta 2015

**Robert Fico, v. r.**

predseda vlády

Slovenskej republiky

**Ján Richter, v. r.**

minister práce, sociálnych vecí

a rodiny Slovenskej republiky